(कविता)
हे दैव किछु तोँहीं कहह, छह भाग्य की लीखने हमर ।
 कहियो रौदी, कहियो दाही, बीच भूकम्पक भँवर । ।
 एकसँ उबरल रही नञि, दोसरक पछड़ा पड़ल ।
 साँस लेबा केर ने पलखति, ई केहेन लफड़ा पड़ल । ।
 हे विदेहक पुत्र तोँ, विचलित किए छऽ भऽ रहल ।
 आँखि फोलह आओर देखह, विश्वमे की भऽ रहल । ।
 तोरे सनि सब लग समस्या, मूँह बओने अछि विकट ।
 एहि धरा पर कतहुटा नञि, शान्त सनि भेटत विवर । ।
 कतहु तापक छै समस्या, शीत वा धीपल मरू ।
 कतहु सागर केर लहरि, बनबए सुनामी - की कहू । ।
 कतहु बिर्रो आ छै अन्हर, काल केर प्रतिरूपमे ।
 कतहु धरती - हिम धँसए, पतालभैरव कूपमे । ।
 जँ समस्या तँऽ तकर, समाधान हम देने छियह ।
 अपन बुद्धि - विवेक ताकह, निदान हम देने छियह । ।
 मैथिली पाक्षिक इण्टरनेट पत्रिका "विदेह" केर 190म अंक (15 नवम्बर 2015) (वर्ष 8, मास 95, अंक 190) मे प्रकाशित । 